Document ID: 32004R1767

32004R1767
L 315/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1767/2004 НА КОМИСИЯТА
от 13 октомври 2004 година
за изменение на Регламент (ЕО) № 2318/2001 по отношение на признаването на организации на производителите в сектора на рибарството и аквакултурите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1), и по-специално член 6, параграф 7 от него,
като има предвид, че:
(1)
Регламент (ЕО) № 2318/2001 на Комисията от 29 ноември 2001 г. за установяване на подробни правила за прилагане на Регламент (ЕО) № 104/2000 на Съвета по отношение признаването на организациите на производителите в сектора на рибарството и аквакултурите (2), по-специално съдържа критерии за признаването на организации на производителите, признати в една от държавите-членки. Тези критерии не са достатъчни, за да бъде извършвано признаване на организации на производителите, признати в различни държави-членки.
(2)
Необходимо е да бъдат установени условията и реда за признаване и оттегляне на признанието от държавите-членки на сдружения от организации на производителите в различни държави-членки по такъв начин, че да бъде гарантирано последователното приложение на правилата на общата организация на пазарите на рибни продукти и продукти от аквакултури.
(3)
Учредяването на сдружения на организации на производителите, признати в различни държави-членки, може да допринесе за осъществяването на общата главна цел - постигане на рационална и устойчива експлоатация на ресурсите, попадащи под действието на общата политика по рибарството, и осигуряване на дългосрочна жизнеспособност на сектора на рибарството.
(4)
Правилата на Общността в областта на конкуренцията са приложими за производството и търговията с рибни продукти, доколкото тяхното приложение нито влиза в противоречие с изрични правила, установяващи общата организация на пазара на рибни продукти и продукти от аквакултури, нито застрашава постигането на целите на общата рибарска политика.
(5)
Разпоредбите относно разпростирането върху нечленове на правилата, въведени от организация на производители, установени в членове 7 и 8 от Регламент (ЕО) № 104/2000, не са приложими към сдружения на организации на производители, признати в различни държави-членки.
(6)
Следователно Регламент (ЕО) № 2318/2001 следва да бъде съответно изменен.
(7)
Мерките, предвидени в настоящия регламент са в съответствие със становището на Управителния комитет по рибни продукти,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2318/2001 се изменя, както следва:
1.
В заглавието изразът „за установяване на подробни правила за прилагане на Регламент (ЕО) № 104/2000 на Съвета по отношение признаването на организациите на производителите в сектора на рибарството и аквакултурите“ се заменят със следното:
„за установяване на подробни правила за прилагането на Регламент (ЕО) № 104/2000 на Съвета по отношение признаването на организации на производителите и сдружения на организации на производители в сектора на рибарството и аквакултурите“.
2.
Член 2 се заменя със следното:
„Член 2
1. Държава-членка може да признае сдружение на организации на производители, признати в същата държава-членка, при условие че:
а)
сдружението е съставено от определен минимален дял от общия брой на организациите на производителите от определен бранш, признати от въпросната държава-членка, и
б)
стойността на продукцията, търгувана от сдружението, възлиза най-малко на 20 % от стойността на националната продукция в този бранш.
2. Държава-членка може да признае сдружение на организации на производители, признати в различни държави-членки, при условие че:
а)
официалното седалище на сдружението се намира на територията на тази държава-членка;
б)
стойността на продукцията, търгувана от сдружението, представлява определен минимален дял от производството на определен рибен продукт в даден район;
в)
организациите на производителите, формиращи сдружението, се занимават с риболов, производство и търгуване на съвместно експлоатирани рибни ресурси, и
г)
сдружението изпълнява възложените му задачи, без да се засягат разпоредбите за разпределението на риболовните квоти между държавите-членки в съответствие с член 20 от Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството (3).
3. Държавата-членка, в която се намира официалното седалище на сдружението, установява, съвместно с останалите държави-членки, необходимото административно сътрудничество, чрез което да гарантира, че условията за признаване на сдруженията се спазват, и да извърши проверки на дейностите на сдружението. Това административно сътрудничество също така обхваща и оттеглянето на признаването.
4. Никое сдружение на организации на производители не може да има господстващо положение на определен пазар, освен ако това е необходимо за изпълнение на целите по член 33 от Договора.
5. Членове 3, 4, 5, 6 и 7 от Регламент (ЕО) № 2318/2001 се прилагат mutatis mutandis спрямо сдруженията на организации на производители, признати в една или повече от една държави-членки.
6. Член 2, параграф 2 от Регламент (ЕО) № 908/2000 на Комисията не се прилага за сдруженията на организации на производители, признати в различни държави-членки.
(3) ОВ L 358, 31.12.2002 г., стр. 59.“" 						
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 октомври 2004 година.

Labels: 18
6